11.8.2023
MT
Il-Ġurnal Uffiċjali tal-Unjoni Ewropea
C 283/73 It-Tlieta 14 ta’ Frar 2023
13.
Jemmen li l-UE għandha rwol importanti fit-titjib kemm tal-provvista kif ukoll tad-domanda tal-injam, sabiex tirrifjuta l-injam prodott illegalment u tgħin lill-pajjiżi esportaturi fl-isforzi tagħhom biex jiġġieldu l-qtugħ illegali tas-siġar għall-injam u l-korruzzjoni li jirriżultaw fil-qerda tal-foresti tagħhom, it-tibdil fil-klima, u l-ksur tad-drittijiet tal-bniedem; jirrikonoxxi li l-VPAs se jkomplu jkunu qafas legali importanti kemm għall-UE kif ukoll għall-pajjiżi sħab tagħha fl-ambitu tal-proposta ġdida għal regolament dwar id-deforestazzjoni; jissottolinja li dan sar possibbli permezz tal-kooperazzjoni tajba u l-involviment tal-pajjiżi sħab ikkonċernati; jappoġġa lill-Kummissjoni fit-tfittxija għal sħab addizzjonali potenzjali għal VPAs futuri fil-qafas tal-VPAs dwar l-FLEGT; 14.
Ifakkar li l-ġestjoni u l-governanza sostenibbli u inklużivi tal-foresti huma essenzjali biex jinkisbu l-objettivi stabbiliti fl-Aġenda 2030 għall-Iżvilupp Sostenibbli u fil-Ftehim ta' Pariġi, partikolarment permezz ta' kontribuzzjonijiet determinati fil-livell nazzjonali; ifakkar fl-importanza tal-estrazzjoni minerarja bħala mutur ewlieni tad-deforestazzjoni tropikali, li tirriżulta f'erożjoni u kontaminazzjoni sostanzjali tal-ħamrija, żieda fil-frammentazzjoni tal-foresti u t-tniġġis tal-merkurju tax-xmajjar u tan-nixxigħat; jinnota li l-Guyana qed tespandi l-industriji tagħha taż-żejt, tal-gass u tal-minjieri; jistieden lill-Gvern tal-Guyana jieħu passi ulterjuri biex irażżan il-minjieri illegali; jinnota bi tħassib in-nuqqas ta' konsistenza bejn ir-regolamentazzjoni fis-settur tal-foresti u dak fis-settur tal-minjieri; jilqa' ftehimiet ulterjuri li għandhom l-għan li jikkomplementaw il-VPA dwar l-FLEGT fir-rigward ta' kwistjonijiet ambjentali; 15.
Jenfasizza li s-suċċess tal-inizjattiva FLEGT kollha kemm hi jiddependi, fost affarijiet oħra, fuq il-protezzjoni tad-difensuri tad-drittijiet ambjentali tal-bniedem u tal-informaturi, it-titjib tal-kapaċità tal-intrapriżi żgħar u ta' daqs medju (SMEs) li jwettqu l-attivitajiet tagħhom legalment u l-garanzija ta' protezzjoni effettiva għall-art u r-rikonoxximent sħiħ tad-drittijiet konswetudinarji tal-komunitajiet lokali u tal-popli indiġeni, b'mod partikolari l-komunitajiet Amerindjani, inkluż id-dritt li jagħtu jew jirrifjutaw il-kunsens tagħhom fir-rigward ta' kwalunkwe konċessjoni tal-injam fuq l-art tagħhom bħala kwistjoni ta' ġustizzja soċjali; jisħaq li l-UE għandha tibni fuq l-għarfien tradizzjonali tal-popli indiġeni u komunitajiet lokali oħra rigward il-ġestjoni sostenibbli tal-foresti; ifakkar f'dan ir-rigward fl-importanza li tiġi prevenuta l-impożizzjoni ta' kwalunkwe piż amministrattiv addizzjonali fuq l-SMEs u li tingħata assistenza legali lill-SMEs biex tiġi żgurata l-konformità tagħhom ma' ftehimiet, strumenti u dokumenti internazzjonali ġodda rigward l-ambjent; 16.
Jagħti istruzzjonijiet lill-President tiegħu sabiex tgħaddi din ir-riżoluzzjoni lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri u lir-Repubblika Kooperattiva tal-Guyana.